 Ọba akwụkwọ steeti Anambra esonyerela mba òtù mba ụwa nimerùbè mmemme icheta ụbọchị asụsụ nke ahọ 2019, bụkwa nke a maara dịka ụbọchị asụsụ ọdịbendị.  Oke mmemme ahụ bụ nke weere ọnọdụ nụlọ akwụkwọ Adorable British Nursery and Primary School, dị nAwka bụ isi obodo steeti ahụ, ma bụrụkwa nke dọtara ụmụ akwụkwọ, ndị ọrụ oyibo, ndị nne na nna, ndị ọba akwụkwọ, tinyere ọhanaeze ndị ọzọ.Nokwu ya dịka ọ na-akọwa uru ụbọchị ahụ bara, ihe e jiri hibe ya bụ oke ụbọchị na mba ụwa, na isi okwu nke mmemme ahụ nahọ a, onye ji ọkwa dịka onyeisi ọba akwụkwọ Kenneth Dike dị nAwka, bụ dọkịta Nkechi Udeze mere ka a mara na ọ bụ nahọ 1999 ka e guzobere ya bu ụbọchị, site naka òtù mba ụwa a kpọrọ United Nation Education Scientific and Cultural Organization UNESCO iji kwàlite ma chekwaba asụsụ mba dị iche iche ka ha ghara ịnwụ.Ọ katọrọ akparamagwa ụfọdụ ndị nkuzi, ụlọ akwụkwọ, na ndị nne na nna bụ ndị Igbo, bụ ndị na-adịghị asụrụ ma ọ bụ kwe ka mmadụ sụọrọ ụmụ ha asụsụ Igbo, kama ha agakwuo nihu ịta nwata ọbụla sụrụ asụsụ Igbo ahụhụ; ma kwuo na nke ahụ so nihe tinyere asụsụ Igbo nọnọdụ anya mmiri ọ nọ na ya ugbu a, ma bụrụkwa nke nwere ike ime ya ka ọ nwụọ pịị noge adịghị anya, dịka otu UNESCO bùrù namụma nahọ 2012.Dọkịta Udeze gara nihu kpọpụtasịa ọtụtụ uru dị iche iche dị na mmadụ ịma asụsụ ya, dụọ onye Igbo ọbụla ka o were asụsụ ya kpọrọ ihe ma kpọkuwazie ndị bịara ya bụ mmemme ka ha gbakwa mbọ mụta asụsụ ndị ọzọ dị iche iche ma e wezuga asụsụ Igbo, bụ nke o kwuru na ọ ga enyere mmadụ aka ịgbanahị ihe izè ndụ dị añaa, inweta ihu ọma, ikwukọrịta okwu nakwa ịnọkwata nke ọma nebe ọbụla ọ hụtara onwe ya.Dịka o jiri ndị Hausa na ndị Yoruba wee maa àtụ dịka agbụrụ dị iche iche na-echekwaba ma na-asụsi asụsụ ha ike, o nyezịrị ezi nwaafo Igbo ọbụla ndụmọdụ ka ọ hụta asụsụ Igbo dịka ihe bara oke uru ma na-asụkwazị ya oge ọbụla na nebe ọbụla, iji wee hụ na ya bụ ọmarịcha asụsụ efughị ma ọ bụ nwụọ pịị dịka ndị amụma ndị UNESCO siri dị.Na mbụ nozi nnọọ ya, onyeisi ụlọ akwụkwọ Adorable British Nursery and Primary School, Awka bụ nwaada Norma Terry, nke onye nọchitere anya ya bụ onye nkuzi asụsụ Igbo nụlọ akwụkwọ ahụ, bụ nwaada Love-jane Osuọha tòrò ọba akwụkwọ steeti Anambra maka ịhụta ya bụ ụlọ akwụkwọ dịka ebe kacha mma ịchịkọba ya bụ mmemme. Ọ kọwara asụsụ dịka ihe dị oke mkpa na ndụ mmadụ, kwaa arịrị banyere ọnọdụ asụsụ Igbo nala anyị nụbọchị taa, ma kpọkukwazie ndị Igbo nebe dị iche iche, ọ kachasị ndị nne na nna ka ha na-asụ ma na akụziri ụmụ ha asụsụ Igbo malite noge ha dị na nwata, na-agbanyeghị ebe, mpaghara ma ọ bụ mba ha bi na ya.Ihe pụtakarịchara ihe na mmemme ahụ gụnyere: ịgụrụ ụmụ akwụkwọ ahụ akwụkwọ edemede Igbo, egwu ọdịanala, egwuregwu ọdịnala na ihe ngosi ọdịnala ndị ọzọ nke ụmụ akwụkwọ ahụ gosiri, tinyere inye onyinye akwụkwụọ a kpọrọ Saving Igbo Language From Extinction nakwa Akwụkwọ Nkọwa Okwu Igbo, bụ nke e nyere ụlọ akwụkwọ ahụ site naka ọba akwụkwọ ọkammụta Kenneth Dike, iji wee kwàlite mmụta na asụsụ Igbo na ya bụ ụlọ akwụkwọ. 